কলকাতা বনাম লখনউ ম্যাচ সরে গেল গুয়াহাটিতে!

কলকাতা: ৬ এপ্রিল ইডেন গার্ডেন্সে (Eden Gardens) কলকাতা নাইট রাইডার্স বনাম লখনউ সুপার জায়ান্টস (KKR vs LSG) ম্যাচ নিয়ে অনিশ্চয়তা দেখা দিয়েছিল। সেদিন রাম নবমী (Ram Navami) উপলক্ষে পশ্চিমবঙ্গ জুড়ে প্রচুর পদযাত্রা হওয়ার কথা। তাই পর্যাপ্ত নিরাপত্তা দেওয়া সম্ভব নয় বলে জানিয়েছিল কলকাতা পুলিশ। সিএবি প্রেসিডেন্ট স্নেহাশিস গঙ্গোপাধ্যায় (Snehashis Ganguly) জানিয়েছিলেন, তাঁরা ম্যাচ পিছিয়ে দেওয়ার জন্য বিসিসিআই-এর দ্বারস্থ হয়েছেন।

কিন্তু ম্যাচ পিছনো যায়নি, খেলা হবে সেদিনই কিন্তু ইডেনে নয়। কেকেআর বনাম এলএসজি ম্যাচ আয়োজিত হবে গুয়াহাটি স্টেডিয়ামে (Guwahati Stadium)। স্নেহাশিস জানিয়েছেন, কলকাতায় অন্য কোনও তারিখে ম্যাচ আয়োজনের অনুরোধ করা হয়েছিল কিন্তু বিসিসিআই জানিয়ে দিয়েছে, তা সম্ভব নয়। খেলা সরিয়ে নিয়ে যাওয়া হচ্ছে গুয়াহাটিতে। অর্থাৎ আইপিএলের একটা ম্যাচ ইডেনের হাত থেকে ফসকে গেল।

আরও পড়ুন: মাইলস্ট্রোক! এই প্রথম যুব অলিম্পিক আয়োজন করতে চলেছে ভারত, দরপত্র জমা

জানা গিয়েছে, ৬ এপ্রিল রাম নবমী উপলক্ষে পশ্চিমবঙ্গ জুড়ে ২০,০০০ পদযাত্রার ঘোষণা করেছেন বিজেপি (BJP) নেতা শুভেন্দু অধিকারী (Suvendu Adhikari)। যার ফলে সেদিকেই নিয়োজিত থাকবে রাজ্যের পুলিশ বাহিনী। এও জানা গিয়েছে, মঙ্গলবার (১৮ মার্চ) কলকাতা পুলিশের সঙ্গে দুই দফায় বৈঠকে বসেছিলেন স্নেহাশিস। পুলিশের শীর্ষকর্তারা জানিয়েছেন, রাম নবমীর দিন তাঁদের পক্ষে ইডেনে পর্যাপ্ত নিরাপত্তার ব্যবস্থা করা সম্ভব নয়।

কলকাতা বনাম লখনউ ম্যাচ নিয়ে বাড়তি উত্তেজনা থাকেই। কারণ লখনউয়ের মালিক সঞ্জীব গোয়েঙ্কার সঙ্গে এই শহরের আলাদা সম্পর্ক। মোহনবাগান সুপার জায়ান্টের মালিকও তিনিই। কেকেআরের বিরুদ্ধে খেলায় মোহনবাগানের সবুজ-মেরুন রংয়ের জার্সি পরে খেলেন এলএসজি-র খেলোয়াড়রা।